Morten Østergaard (RV), 2002-04-24:
Behovet herfor er aktualiseret af de tragiske begivenheder i efteråret, og forslaget er af samme grund helt fornuftigt fremskyndet.
Rammeafgørelsens princip er, at et medlemsland skal udlevere en mistænkt til retsforfølgelse i et andet medlemsland, hvor den omhandlede forbrydelse er begået.
Med rammeafgørelsen har man besluttet at iværksætte et tættere politimæssigt og strafferetligt samarbejde mellem landene for at forebygge og bekæmpe den internationale kriminalitet.
Denne indsats er især rettet mod terrorisme, menneskehandel, overgreb mod børn, korruption og ulovlig våbenhandel, hvor straffen kan blive mere end 3 års fængsel.
Rammeaftalen sikrer, at de europæiske lande går i samme retning, men med mulighed for tilpasning til de enkelte landes retslige traditioner inden for rammeaftalen, bl.a. hvad angår domstolsprøvelse af udlevering og samtykkeregler.
Aftalen sikrer, at en person kan blive udleveret til og retsforfulgt i det land, hvor forbrydelsen er foregået.
Derved antastes princippet om, at man ikke udleverer egne statsborgere til retsforfølgelse i andre lande, men dette brud kan Det Radikale Venstre acceptere, fordi der i rammeafgørelsen er indsat en række kriterier, der skal opfyldes, hvis en udlevering skal finde sted, og fordi der endvidere er en række muligheder for at afslå udleveringen.
Det gælder f.eks., hvis den person, der er omfattet af arrestordren, er under den kriminelle lavalder i den anmodede stats lovgivning, og endvidere er det i den forbindelse afgørende for os, at muligheden for straffuldbyrdelse i hjemlandet fastholdes.
Rammeafgørelsen opstiller en positivliste for de alvorligste kriminelle forhold, hvorom der gælder skærpede udleveringsregler.
Det kan diskuteres, om alle de opregnede forbrydelser er lige veldefinerede.
Det er de bestemt ikke på nuværende tidspunkt, men vi forventer, at den fornødne klarhed tilvejebringes, inden udfyldelsen af rammelovgivningen skal vedtages i næste folketingssamling.
For kriminelle forhold, der optages på positivlisten, fraviges princippet om dobbelt straffrihed.
Men netop fordi vi, jf. bemærkningerne til beslutningsforslaget, forventer, at positivlisten vil blive klart afgrænset, og fordi der er tale om kriminelle forhold, der er strafbare i alle EU-landene, kan vi acceptere dette forhold.
Listen kan i øvrigt kun ændres ved enstemmighed i medlemskredsen.
Selv om forslagets endelige udmøntning vil kræve
megen omhu for at sikre, at retsprincipperne ikke fraviges unødigt, er det for Det Radikale Venstre også vigtigt at erindre om, at forslaget har retssikkerhedsmæssige gevinster.
Det gælder en hurtigere retsbehandling, hurtigere udleveringsprocedurer og kortere varetægtsfængsling, og endelig betyder rammeafgørelsen, når den er udmøntet, at retssager gennemføres ét sted.
Dermed opnås en retsmæssig ligestilling og hensyntagen til vidnerne, og der opnås administrative gevinster.
Det Radikale Venstre kan støtte forslaget, fordi vi principielt er tilhængere af samarbejde på området.
Vi ser det som en naturlig udvikling i et Europa, der til stadighed bliver mere åbent og sammenhængende, men vi vil ikke lægge skjul på, at der er nogle vanskelige sondringer og præciseringer, når vi kommer til detaljerne senere i processen, f.eks. spørgsmålet om tilbagekaldelse af samtykke til udlevering og afgrænsning af forholdene, der optages på positivlisten.